<classify> KAMPUNI ya Clarke Energy ya Uingereza imeshinda zabuni ya kufua umeme wa gesi kutoka katika vinu viwili ambavyo vitazalisha umeme kutoka katika Ziwa Kivu. Hiyo ni kwa mujibu wa taarifa iliyotolewa wiki hii. Taarifa hiyo inasema mradi huo wa uzalishaji wa umeme utajumuisha injini 25 za gesi kutoka Kampuni ya General Electric GE ambayo inazalisha injini za gesi zinazotumika katika uzalishaji wa gesi.Kampuni hiyo ndio mzalishaji mkubwa wa injini za gesi maarufu za Jenbacher na Waukesha wakati Clarke Energy ndio yenye mamlaka ya kuuza pamoja na kutoa huduma za injini za Jenbancher katika nchi 25 barani Afrika. Kampuni ya Clarke Energy itagawa injini za gesi katika vinu vya Symbion Powers Kivu 56 na Kibuye Power 1 KP1 ambavyo vyote vipo katika mwambao wa Ziwa Kivu katika jimbo la Magharibi. Kampuni ya kuzalisha umeme ya Symbion iliingia Rwanda kwa makubaliano ya mwaka jana kwa ajili ya kuchimba gesi ya Methane kutoka katika Ziwa Kivu.Mradi wa Kivu 56 unatarajiwa kuzalisha na kusafirisha umeme wa Megawati 56 katika Gridi ya Taifa ya Rwanda kwa muda wa miaka 25. Kampuni ya Symbion ilichukua kiwanda hicho mwaka 2016 ambapo imeweza kuongeza kiwango cha uzalishaji wa umeme kutoka megawati 3.6 hadi kufikia megawati 25 ambapo kiwango hicho kinatarajiwa kuongezwa katika Gridi ya Taifa.Mkurugenzi Mkuu wa Symbion, Paul Hinks alisema baada ya hatua ngumu na za kiushindani mkubwa, Kampuni ya Clarke Energy ilichaguliwa. Baada ya hatua za ushindani wa muda mrefu, tumeamua kuchagua Clarke Energy ikitumia injini za gesi za Jenbacher ambazo huzalishwa na General Electric kama chaguo letu la mgavi wa teknolojia, alisema Hinks katika taarifa. Miradi hiyo miwili ya kufua umeme kutoka katika Ziwa Kivu inatarajiwa kuongeza uwezo wa nchi katika uzalishaji wa umeme hadi kufikia megawati 81 hali itakayosaidia kupunguza gharama za umeme nchini.  <topic>: kitaifa 